google/wiki40b huggingface dataset:
Lacnunga

Lacnunga er en samling av diverse medisinske tekster på hovedsakelig på angelsaksisk og som ble nedskrevet i sørvestlige England en gang rundt det første tiåret på 1000-tallet, det vil si betydelig senere enn Balds legebok (Bald’s Leechbook), en annen medisinsk tekstsamling. Manuskriptet blir i dag bevart i British Library i London («BL, Harley 585»).
«Lacnunga» er et angelsaksisk ord som betyr «botemiddel». Navnet var ikke opprinnelige en del av manuskriptet, men gitt av samlingens første redaktør, Oswald Cockayne, på 1800-tallet og det har siden blitt stående.
Manuskriptet består av mange unike tekster, inkludert en uvanlig andel trolldomsformler som gir en sjeldent glimt inn populære, angelsaksiske forestillinger og praksis for helbredelser. Blant disse magiske formlene er en som er kjent som Wið færstice (Mot brå smerte) som kanskje var ment mot revmatisme. Legerådene, velsignelsene og trolldomsformlene blir gitt i prosa, men ellers er teksten på vers.
Bokens innhold var planlagt I henhold til prinsippet om «A capite ad calcem» (latin «fra hode til hæl»), underforstått at det begynner med den sykes hode først som det viktigste og deretter nedover kroppen, men planen ble ikke opprettholdt utover i teksten og mangler således den orden og disipli som Blads legebok. Skriveren som opplagt ikke hadde medisinsk kunnskap synes å ha skrevet ned det han kom over som falt innenfor temaet.
Lacnunga inneholder totalt sett rundt 200 resepter som omhandler blant annet fruktbarhetsråd, besvergelser mot sein fødsel, og den lengste teksten er den kjente «Niurtevelsignelsen» («Nine Herbs Charm») som inneholder den eneste referanse til den hedenske guden Woden (Odin) i medisinske tekster på angelsaksisk. Virkemidlene er preget av overtro som trolldomsbeskyttelser, besvergelser og hvit magi, og de mest interessante er fra angelsaksisk tid, men det er også tekster med keltisk og germansk opprinnelse. Selv om den medisinske verdien er liten er den historiske verdien stor som et innblikk i et ikke-rasjonelt tankesett i angelsaksiske England.
Boranhund

Opprinnelse og alder

Det er svært usikkert om boranhunder kan klassifiseres som Canis lupus dingo. De regnes som pariahunder, hunder som livnærer seg i tilknytning til mennesker. Forskere mener imidlertid at det også finnes reelle stamformer av denne hunden som fortsatt lever i ubefolkede strøk i Sørøstasia. Dette kan være ekte urhunder som kan klassifiseres som asiatisk dingo.
Boranhunden oppsto trolig som type for omkring 6 000 år siden eller mer, noe arkeologiske funn har bekreftet. I dag mener mange forskere at ekte asiatisk dingo kun overlever i større antall i Thailand og små deler av Myanmar (Burma). Små grupper kan dessuten overleve i begrensende antall noen få andre steder i Sørøstasia, blant annet i Vietnam, Laos, Kambodsja og i Kina.
Det eksisterer også mindre populasjoner av urhunder i Malaysia, Indonesia og Filippinene, inkludert på de store øyene Borneo og Sumatra. Disse kan imidlertid ikke kalles boranhunder, og det er uklart om de kan klassifiseres som dingoer.
Det eldste beviset man har for urhunder i Sørøstasia stammer fra arkeologiske funn gjort i Thailand og Vietnam, og daterer seg ca. 5 500 år tilbake i tid. Det er imidlertid gjort en rekke funn i Sørøstasia som dateres omkring 5 000 år tilbake i tid. Man kan derfor fastslå at stamformen for dingo oppsto i Sørøstasia. Stamformen av australsk dingo må derfor har blitt bragt til Oseania fra det asiatiske fastlandet (trolig med migrerende asiatiske folkeslag for omkring 3 500 år siden) på et senere tidspunkt, noe som forsåvidt støttes av arkeologiske funn gjort i Australia.

Beskrivelse

Boranhunder som kan klassifiseres under den vitenskapelige benevnelsen Canis lupus dingo (renraset dingo/urhund) vil vise anatomiske forskjeller, blant annet i kraniet. Hunder som ikke viser slike forskjeller er uekte og klassifiseres som pariahunder.
Boranhunder, i alle tre varianter, skiller seg fra oppdrettet thai rideback gjennom å være generelt mindre og ganske mye slankere bygget, noe som skyldes moderne avls ønske om å gjøre thai rideback tyngre og kraftigere enn stamformen. 
Boranhunder er i langt større grad egnet som jakthunder enn oppdrettsformen, som for en stor del må kunne sies å ha mistet mye av sitt opprinnelige atferdsmønster og særpreg da andre hundetyper ble krysset inn for å gjøre rasen mer troverdig som vakthund.
Boranhunder viser større variasjon i utfarging enn oppdrettet thai ridgeback gjør. De har dominante arveanlegg for pelstype, hvilket forklarer at visse populasjoner enten blir hårløse eller får en mothårskam på ryggen.
Sirtaki

Sirtaki eller syrtaki er en dans av gresk opprinnelse, koreografert av Giorgos Provias for filmen Zorba (1964)
Dansen er en blanding av langsomme og raske versjoner av hasapikodans. Dansen og den tilhørende musikk av Míkis Theodorakis kalles «Zorbás dans».
Sirtaki danses i en linje- eller sirkelformasjon med hendene på naboens skuldre.
Alpine grener under Asiatiske vinterleker 2007

Alpine grener under Asialekene 2007. Alpine grener var en av flere sporter under de sjette Asiatiske vinterleker som ble arrangert i Changchun i Kina. Det var fire øvelser i alpint, slalåm og storslalåm for både menn og kvinner. Det var 85 utøvere fra atten nasjoner som deltok i konkurransene som ble avviklet mellom 31. og 3. februar 2007. Japan ble beste nasjon, de vant alle fire gullmedaljene.
University Corporation for Atmospheric Research

University Corporation for Atmospheric Research (UCAR) er et konsortium av mer enn 70 universiteter i USA som tilbyr doktorgrader i atmosfæriske og tilknyttede vitenskaper. Det har hovedbase i Mesa Laboratory i Boulder i Colorado. UCAR samarbeider med National Center for Atmospheric Research (NCAR) og har tjenester for å styrke og støtte forskning og utdanning gjennom et kommunikasjonsprogram. 
UCAR ble stiftet i 1959 av fakulteter fra 14 ledende universiteter for å støtte opp om atmosfæriske vitenskaper. De var motiverte av de nye metodene innen observasjon og datateknologi og en sterk forskningsstab, som i lag gjorde at de kunne utføre kompliserte, langvarige vitenskapsprosjekter som ikke universitetene ville ha klart hver for seg.
Billiard

En billiard er tusen billioner, eventuelt en million milliarder, dvs. det naturlige tallet 1 000 000 000 000 000, eventuelt 10¹⁵.
Det er verdt å merke seg at det engelske ordet «trillion» tilsvarer vår billion. Det er ikke uvanlig å se dette tallordet bli oversatt feil, og skyldes to ulike måter å angi store tall på (kort form/lang form) fra 1500-tallet.
Calculate Linux

Calculate Linux er en Linux-distribusjon som er basert på Gentoo. Den er optimalisert for rask anvendelse i svære organisasjoner. Distribusjonen omfatter tallrike prekonfigurerte funksjoner.
Første versjon av Calculate Linux ble lansert 6. juni 2007. Siste versjon er 14.16 fra 5. juni 2015.
Xaver Fuhr

Liv og virke

Hans fornavn Franz Xaver er en oppkalling etter den katolske asiamisjonææren Frans Xavier.

Neue Sachlichkeit

Xaver Fuhr startet ut som autodidakt, som var inspirert av Paul Cézanne, Vincent van Gogh og Die Brücke-kunstnerne. Etterhvert svingte han over mot kubismen og den nye sakligheten. Hans første suksess var at Gustav Friedrich Hartlaub, styrer ved Kunsthalle Mannheim kjøpte inn noen av arbeidene og sørget for en penge- og atelierstøtte i Mannheimer Schloss, som gjorde det mulig for ham å fortsette.
Han fikk etterhvert stille ut i Berlin, Danzig, Königsberg, Düsseldorf og Lübeck. Han ble også medlem av det tyske kunstnerforbundet. I 1930 fikk han også en pris fra det pröyssiske kunstakademiet i Berlin.
Temaene han malte var byinteriører, industrianlegg, landskap og mennesker. Hans malemåte var strukturert av grafikkaktige konturer, sterke farger og nær clair-obscur virkning. Samtidig strebet han etter en mest mulig virkelighetstro avspeiling, som, «sammen med hans personlige verdensanskuelse, ga bildene et innhold som overskred det objektive.» (løst oversatt fra tysk Wikipedia).
Hans verk «Mannheimer Vision» fra 1931 viste seg i ettertid å være ganske nær realistisk sannspådd hva gjaldt de farer som truet det tyske samfunn, med dystre fargetoner og spøkelsesaktige vesener som svevet over Neckars elvemunning.

Under nazismen

Han ble i likhet med andre kunstnere utsatt for naziregimets kulturpolitikk. Fra 1934 av ble verkene hans inndradd fra offentlige utstillinger – og noen av dem presentert på den store entartet-utstillingen i München. Han selv fikk yrkesforbud. Siden 1936 ble han overvåket av Gestapo, og ble anmeldt til Gestapo av et kvinnelig bekjentskap i 1942 som «politisk upålitelig» kunstner. For å unnslippe det politiske trykk mot ham, flyttet Xaver Fuhr og ektefellen Josefine i 1943 først til Nabburg (Oberpfalz). I kktober 1943 ble hans bolig i Mannheim, og en del av de malerverker han hadde lagret i byen, ødelagt under et bombeangrep.

Etter krigen

I 1950 flyttet han til Regensburg. Han var blitt ansatt som professor ved kunstakademiet i München i 1946, og var lærer der de neste 20 årene. Han deltok i documenta 1 i Kassel i 1955. De siste leveårene levde han tilbaketrukkent i Regensburg.
Enuma anu enlil

Enuma Anu Enlil (EAE) (bokstavelig oversettelse: Da gudene Anu og Enlil [...]) (meningsfull oversettelse: I dagene av Anu og Enlil) er en stor serie bestående av 68 eller 70 tabeller (avhengig av resensjon) som omhandler babylonsk astronomi. Hoveddelen av arbeidet er en betydelig samling av jærtegn, estimert til et antall mellom 6 500–7 000, som tolker et bredt utvalg av himmel- og atmosfæreiske fenomener i begreper med relevans til kongen og staten.
Asker Pinsemenighet

Asker Pinsemenighet er en kristen frikirkelig menighet på Asker, i Akershus, tilsluttet den norske pinsebevegelsen. 
Asker Pinsemenighet ble stiftet 1995. 
Menigheten har 47 medlemmer, medregnet tilhørige, det vil si barn av døpte medlemmer. For ungdom i konfirmasjonsalder tilbyr menigheten den frikirkelige konfirmantundervisningen Tentro.

Misjon

Asker Pinsemenighet er engasjert i misjonsarbeid i Kina, Israel, Peru og Romania. De støtter arbeidet til Europa i Fokus og IBRA media. 
I 2007 var menighetens misjonsregnskap på 26 730,- kr.
Vegårshei Bygdetun

Vegårshei Bygdetun er et lokalt bygdemuseum i Vegårshei kommune i Aust-Agder. Museet ligger ved riksvei 416, mellom Akland på E18 og Myra. Julius Grasåsen, som var privat samler, skapte museet på sin egen eiendom. I 1984 ble museet etablert som en stiftelse. 
Julius Grasåsen var født og oppvokst i Grasåsen som ligger like ved siden av bygdetunet, og han viste tidlig interesse for lokalhistorie.  Han var bonde og småbruker og samlet på det meste.  Det andre kunne se på som «skrot», så han stor verdi i.  Hans motivasjon og store engasjement for denne «samlergløden», var å ta vare på ei tid som var i ferd med å forsvinne. Han ønsket å vise de kommende generasjoner hvordan folk en gang levde, budde og hva som opptok dem.  
Julius Grasåsen ønsket at bygdetunet skulle være et «levande museum», og museet arrangerer flere temadager hver sommer med dette som hovedtema. 
Åse Værland Breiung ble i 2013 tildelt H.M.Kongens fortjenstmedalje bl.a. for sitt arbeid for museet.

Det lille friluftsmuseet

Museet er et lite friluftsmuseum med flere tilflyttede bygninger. På Vegårshei Bygdetun kan en i dag få se denne store samlinga fordelt på hele 8 bygninger.  Her finner en alt fra hestevandring og hesteutstyr til birøktmuseum, motorsamling, skomaker- og tømmerverksted, en jernbane- og skogbruksutstilling.  Ei skolestue, en landhandel og ei husmannsstaue «forteller» om livet sitt. Almuestua, oppført 1840 ved Vegårshei kirke var den første bygningen som ble flyttet til og  gjenreist ved museet i 1982. Museet har bl.a. også ei skolestue, ei husmannsstue med bakerovn, uteløe, en gammel landhandel flyttet fra Ubergsmoen, birøktersamling, motorsamling og telefonkiosk som tidligere stod i sentrum av bygda.
Nyborg Voldspil

Nyborg Voldspil er Danmarks eldste friluftsteater, som startet i 1939 gjennom et samarbeid mellom Ungdomsforeningerne i Nyborg.
Den vesentligste aktiviteten var den årlige friluftsforestillingen ved Nyborg slott. Forestillingene ble senere flyttet vekk fra slottet og lengre opp på vollene, derav navnet Nyborg Voldspil. Bare avbrutt under  okkupasjonen, har det hvert år vært oppført en populær operette eller musikal på den fine scenen. Rundt 300 frivillige deltar på scenen og bak scenen.
Gjennom årene har mange kjente sangere og skuespillere startet sine karrierer ved Nyborg Voldspil og fortsatt sine profesjonelle karrierer ved Danmarks store scener. Navn som nevnes er Jørgen Klint, Arne Lundemann, Betty Glosted, Therese Glahn, Finn Nielsen, Thomas Eje, Jakob Sveistrup Johnny Jørgensen og Ulrich Thomsen.
Hengam

Hengam (farsi: جزیره هنگام‎) er en øy tilhørende Iran, beliggende i Hormuzsundet i Persiabukten. Hengam ligger sør for den større øya Qeshm. Hengam er en viktig hekkningsplass for havskilpadder. Masser av delfiner, hvaler og haier holder også til her.
Ved øya bedrives først og fremst fiske. Det er også endel turisme - man kan se gamle engelske havnebygninger og noen portugisiske skipsvrak, og de nevnte havsdyr.
Turtles Forever

Turtles Forever er en amerikansk animasjonsfilm fra 2009, og crossover mellom tegnefilmserierne fra 1987 og 2003.
Carambole (film)

Handlingen

Van Veeteren har egentlig pensjonert seg fra kriminalpolitiet og sysler med sitt antikvariat. Men ved en smitteulykke blir en 14-årig gutt drept og seinere i forbindelse med dette blir også Van Veeterens sønn, Erich myrdet, og Van Veeteren bestemmer seg for å medvirke under etterforskningen. Denne avslører saker om hans sønn som Van Veeteren ikke hadde noen aning om.

Om filmen

Filmen er basert på Håkan Nessers kriminalroman Carambole. Oppfølgeren Moreno och tystnaden hadde premiere i januar 2006.
Langelinie

Langelinieparken og Churchillparken

Parken var opprinnelig en del av Kastellets festningsverk og strekker seg fra Esplanaden til Langeliniekaiens begynnelse. 
Området var lukket for alminnelig ferdsel fram til en gang på 1800-tallet. Det ble da innkrevet bompenger slik at byens finere borgere kunne spasere i ro og fred. Først i 1848 ble det fri adgang for alle. Parken ble gjort om og utvidet i forbindelse med etableringen av Københavns Frihavn i 1894. H.A. Flindt utformet det nye parkanlegget som var knyttet sammen med Frederiksstaden via Gefionbroen. Rekonstruksjonen av Kastellet i 1998–2000 fjernet mye av Flindts hagestruktur, broanlegg m.m.
Parken inneholder flere minnesmerker, bygninger, lystbåthavn, statuer, lekeplass samt forbindelse til Indre By med havnerundfarten. Området har vært fredet siden 1966.

Langeliniekaien

Da Frihavnen ble anlagt i 1894 ble Langeliniekaien, også kjent som Promenaden, bygget som erstatning for den strandpromenaden mellom Kastellet og Øresund som forsvant på grunn av det nye havneanlegget. Den nåværende promenaden er bygget langs med Frihavnens østreside og gir et fint skue over havneløpet. Kaien fungerer i dag som Københavns havns honnørkai. Med sin dybde på 10 meter anvendes den i dag som et av anløpssted for de mange cruiseskip som ankommer København hvert år. Andre cruiseskip legger til i Frihavnen.
Langeliniekaien strekker seg over 1 kilometer fra Holger Wederkinchs skulptur Isbjørn med unger (1937) til et lite fyrtårn ved Oslo-fergens tidligere anløpssted. I tillegg til Isbjørn med unger finnes flere minnesmerker: Minnestenen for Hospitalsskibet Jutlandia, som gjorde tjeneste under Koreakrigen i begynnelsen av 1950-tallet, Minnesmerke for Ludvig Mylius-Erichsen samt deltagerne i Danmark-ekspedisjonen (1906–1908) til Nordøst-Grønland, samt en minnesten for polarforskeren Ejnar Mikkelsen. Det er også et minnesmerke over danske sjøfolk som forliste under den 1. verdenskrig (1914–1918). Den arkitektoniske utformning er utført av Ivar Bentsen, mens billedhuggerarbeidet er av Sven Rathsack. 
Den forrige Galatheaekspedisjon, Galathea 2 (1950–1952), startet ved Langeliniekaien den 15. oktober 1950. Galathea 3 (2006–2007) avsluttet den 25. april 2007 ved Langeliniekaien med deltagelse av Kronprins Frederik.
Fylkesvei 5078

Fylkesveg 5078 går mellom Uggdal og Onarheim i Tysnes kommune. Veien er 12,9 km lang.
Frem til 2019 hadde veien betegnelsen Fv79.
NM i hopp uten tilløp 1976

NM i hopp uten tilløp 1976 var en del av NM i friidrett 1976.
Mesterskapet ble arrangert på Ørsta 7. mars. Arrangør var Ørsta IL.
Tag der Republik

Tag der Republik, også kalt Nationalfeiertag der DDR var en nasjonaldag i Den tyske demokratiske republikk (DDR) som ble feiret den 7. oktober.
Dagen var til minne om den 7. oktober 1949, da staten DDR ble grunnlagt innenfor Sowjetische Besatzungszone.
Alban Skënderaj

Personlig liv

I 2013 utga han sangen «Nese thua po» (viss du sier ja) mens han var i Maldivene, hvor fridde til sin nåværende kone Miriam Cani. Låten ble senere en hit i Albania og Kosovo. Syv år senere, på den albanske nasjonaldagen 28. november 2015 ble deres første barn født.
Diplocephalus semiglobosus

Utseende

Diplocephalus semiglobosus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Rødt korn

Rødt korn (kinesisk: 红高粱家族, pinyin: Hóng gāoliang jiāzú, direkte oversatt er tittelen: «Rød durra-klanen») er en roman fra 1987 av den kinesiske nobelprisvinneren Mo Yan. 
Romanens fem deler skildrer begivenheter i fylket Gaomi i provinsen Shandong fra 1923 til 1976, gjennom en rekke urolige tiår, med bandittkulturen som blomstret i krigsherretiden og årene under den japanske okkupasjonen, med innblikk i bøndenes harde levekår. Skildringene er ukonvensjonelle - for eksempel er det ikke vanlig at de japanske soldaters lidelser inngår i kinesiske forfatteres behandling av den annen sino-japanske krig, heller ikke at det skildres usympatiske sider ved de kommunistiske opprørsstyrkenes fremferd. Ikke desto mindre er det skildringer i romanen som lovpriser det kinesiske kommunistiske parti.
Bokens fem fortellinger er «Rødt korn», «Dyprødt brennevin», «Hundeliv», «Durrabegravelse» og «Underlig død».
Gaomi er forfatterens Mo Yans hjemfylke - de fleste av hans romaner har handlingen lagt til dette fylket. 
De to første historiene ble filmatisert i 1987 med samme tittel. Denne filmen fikk internasjonale filmpriser og gav skuespillerinnen Gong Li, skuespilleren Jiang Wen og regissøren Zhang Yimou internasjonalt gjennombrudd. Filmen vant Gullbjørnen på Filmfestivalen i Berlin i 1988. 
Romanen er tildels lagt opp som en kinesisk klanshistorie. Omkring slektens saga spinnes et sett av myter og legender, og midt i beskrivelsen av den brutale volden skildres gripende sorg, forløsende glede og skjønnhet.
Boken er oversatt til norsk som «Rødt korn» av Bodil Engen og utgitt i 1995. Den ble utgitt på nytt i 2012, kort tid etter at forfatteren ble tildelt Nobelprisen i litteratur.
Snells brytningslov

Descartes

Allerede  Kepler hadde tidligere foreslått å bruke matematiske metoder til å beskrive lysets gang. På den tiden var det ikke kjent hvor fort lyset beveget seg, men Kepler mente at det måtte gå uendelig raskt. Disse ideene tok Descartes opp igjen i første del av sitt store verk Discours de la Méthode fra 1637 hvor han behandlet flere probemstillinger innen optikken. 
I det mekaniske verdensbildet til Descartes tenkte han seg lys som bevegelse av små kuler eller partikler. Når de treffer grenseflaten mellom to medier, vil impulsen p til hver partikkel forandres, men komponenten langs flaten er bevart. Den er pₓ = p sinθ når impulsvektoren danner vinkelen θ med normalen til flaten. Hvis massen til hver partikkel er m, så blir impulsen p = mv når den beveger seg med hastighet v. Dermed kommer man frem til at v₁ sinθ₁ = v₂ sinθ₂ da massen er konstant.
Descartes argumenterte videre med at når lyspartikkelene gikk gjennom grenseflaten mellom de to mediene, ville hastigheten deres øke slik at v₂ > v₁. Dermed hadde han en utledning av Snells lov med n₁₂ = v₂/v₁. Antagelsen den bygger på, sier derfor at lyspartiklene går raskere i et tett medium som vann enn i et tynt medium som luft. Men dette viste seg senere ikke å stemme og virker også intuitivt feil i en slik mekanisk beskrivelse.  På Descartes sin tid  var lyshastigheten ukjent, man viste ikke engang om den var endelig. Først rundt 1675 ble den målt av Ole Rømer og da ikke i et medium, men i vakuum.

Fotoner

Det er interessant å se sammenhengen mellom Descartes utledning basert på mekaniske lyspartikler og hvordan Snells lov oppstår i kvantemekanikken hvor lys kan betraktes som fotoner. Et foton med frekvens ν har energi E = hν hvor h er Plancks konstant. Dermed har det også en impuls p = E/c hvor c er lyshastigheten. Når det beveger seg fra et medium 1 til medium 2, kan man som Descartes,  igjen bruke impulsbevarelse langs grenseoverflaten som gir betingelsen p₁ sinθ₁ = p₂ sinθ₂. Men da frekvensen til lyset ikke  forandres, er dets energi E konstant under gjennomgangen. Skriver man så  c₁ = c₀/n₁ for lyshastigheten i medium 1 og tilsvarende for medium 2 hvor igjen c₀ er lyshastigheten i vakuum, kommer man også frem til Snells brytningslov.
Helvete år 2019

Handling

Handlingen er lagt til en uhyggelig fremtid i en verden etter atomkrigen. En verden der menneskene er få og kampen for livet er hard. 
"The Templars" er en gruppe skrupelløse mordere anført av sadisten "One". De mener at siden de overlevde «smellet», er de de eneste som har livets rett. Dette praktiserer de ved å plyndre og myrde reisende som har slått seg sammen for å finne overlevende. Scorpion har også overlevd, han er også en kjeltring, men ingen morder. Alene drar han i sitt superkjøretøy for å møte The Templars for å stoppe deres myrderier. På veien får han følge av den fargede Nider, en mester med en meget sofistikert pil og bue. 
I mellomtiden har bandittene overfalt en transport, og eneste overlevende, kvinnen Alma, slepes gjennom en grusgrav etter Makos modifiserte fremtidskjøretøy. Scorpio beslutter seg for å hjelpe kvinnen Alma. "One" er rasende over Scorpios inngripen og forlanger ham fanget. Scorpios tidligere makker Nadir dukker imidlertid opp og sammen oppsøker de en gruppe sivilister for å få hjelp til Alma, som er såret etter oppgjøret med Mako. Scorpio nekter imidlertid å hjelpe sivilisterne mot The Templars og forlater dem, men situasjonen tilspisses da Scorpio fanges og tortureres av Ones folk. Nadir redder Scorpio, som gjenopptrenes og gjøres klar til det endelige oppgjøret med One og hans menn.

Om filmen

Helvete år 2019 er en av en rekke italienske fremtidsfilmer på 1980-tallet. Filmen har tydelig hentet inspirasjon fra de australske Mad Max filmene. På grunn av dens voldelige innhold fikk den problemer med filmsensuren i flere land på 1980-tallet.

I Norge

Filmen ble ikke vist på kino, men ble utgitt på video i 1984 av OVC under tittelen Helvete år 2019. Den ble relansert på video i 1987 av Screen Entertainment. Den ble samme år utgitt av Norsk Videoklubb under tittelen Etter Atomkrigen.